A BIZOTTSÁG 740/2008/EK RENDELETE
(2008. július 29.)
az 1418/2007/EK rendeletnek az egyes országokba irányuló hulladékkivitelre érvényes eljárások tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hulladékszállításról szóló, 2006. június 14-i 1013/2006/EK európai parlamenti és tanácsi rendeletre (1) és különösen annak 37. cikke (2) bekezdésére,
az érintett országokkal folytatott konzultációt követően,
mivel:
(1)
Fel kell oldani az 1013/2006/EK rendelet 18. cikkének alkalmazását érintő kétértelműséget a hulladékszállítás azon esetei tekintetében, amikor egy ország a Bizottság megkeresésére adott válaszában az 1013/2006/EK rendelet 37. cikke (1) bekezdésének első albekezdésével összhangban azt jelezte, hogy nem tiltja meg ezeket a szállítmányokat, és nem alkalmazza tekintetükben az említett rendelet 35. cikkében meghatározott előzetes írásos bejelentési és engedélyezési eljárást.
(2)
Megérkezett a válasz Bizottsághoz a Bosznia és Hercegovinának, Iránnak és Togónak küldött írásos megkeresésekre, amelyekben a Bizottság annak írásos megerősítését kérte, hogy az 1013/2006/EK rendelet III. vagy IIIA. mellékletében felsorolt hulladékok, amelyek kivitelét nem tiltja az említett rendelet 36. cikke, a Közösségből továbbhasznosítás céljából kivihetők-e ezen országokba, milyen ellenőrzési eljárás alá tartoznak a célországban, ha ott ilyen ellenőrzés létezik. A Bizottság ezenfelül további információkat kapott Elefántcsontpart, Malajzia, Moldova (2), Oroszország és Ukrajna vonatkozásában is. Az 1418/2007/EK bizottsági rendelet (3) mellékletét mindezek tekintetbevételével ennek megfelelően módosítani kell.
(3)
A liechtensteini kormányzat kifejtette, hogy Liechtenstein olyan országnak tekintendő, amelyre az OECD-döntés érvényes. Az 1013/2006/EK rendelet 37. cikkének (2) bekezdése ennélfogva nem vonatkozik erre az országra, és Liechtensteint törölni kell az 1418/2007/EK rendelet mellékletéből.
(4)
Az 1418/2007/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
Az 1418/2007/EK rendelet a következőképpen módosul:
1.
A rendelet a következő 1a. cikkel egészül ki:
„1.a cikk
Amennyiben egy ország a Bizottság által az 1013/2006/EK rendelet 37. cikke (1) bekezdésének első albekezdésével összhangban küldött írásbeli megkeresésre adott válaszában úgy nyilatkozik, hogy bizonyos hulladékszállítmányokat nem fog megtiltani, és azokra nem fogja alkalmazni az említett rendelet 35. cikkében meghatározott előzetes írásos bejelentési és engedélyezési eljárást, akkor ezen szállítmányokra - értelemszerűen - a rendelet 18. cikkét kell alkalmazni.”
2.
Az 1418/2007/EK rendelet melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő tizennegyedik napon lép hatályba.
Ezt a rendeletet hatálybalépésének napjától kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. július 29-én.